Diari Oficial de la Generalitat Valenciana


Sumari del DOGV 9655, del 04-08-2023 (2023/8712)

Conveni de col·laboració entre la Generalitat, a través de la Conselleria d'Educació, Cultura i Esport, i la Mancomunitat de la Valldigna per a la dinamització cultural del Reial Monestir de Santa Maria de la Valldigna.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9655

Data del DOGV
:   04-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8712


Data del document
:   18-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport

Conveni de col·laboració entre la Generalitat, a través de la Conselleria d'Educació, Cultura i Esport, i la Mancomunitat de la Valldigna per a la dinamització cultural del Reial Monestir de Santa Maria de la Valldigna. [2023/8712]  
Intervinents  
Per una part, Raquel Tamarit Iranzo, consellera d'Educació, Cultura i Esport, en virtut del que es disposa en el Decret 12/2022, de 14 de maig, del president de la Generalitat, pel qual es nomena la persona titular de la Conselleria d'Educació, Cultura i Esport i en l'exercici de les competències atribuïdes pel Decret 5/2019, de 16 de juny, del president de la Generalitat, pel qual es determina el nombre i la denominació de les conselleries i les seues atribucions, i pel Decret 176/2014, de 10 d'octubre, del Consell, pel qual es regulen els convenis que subscriga la Generalitat i el registre d'aquests, i autoritzada per a la subscripció d'aquest conveni mitjançant l'Acord del Consell de data 28 d'abril de 2023.  
I per l'altra, Miguel Donet Montagut, president de la Mancomunitat de la Valldigna, que intervé en nom i representació d'aquesta entitat de conformitat amb el que es disposa en els articles 44.2 de la Llei 7/1985, de 2 d'abril, reguladora de les bases del règim local, i l'article 11.1.b dels estatuts d'aquesta Mancomunitat, i autoritzat per a subscriure aquest conveni segons l'Acord del Ple de dia 19 d'abril de 2023.  
  
Ambdues parts es reconeixen mútuament la capacitat jurídica suficient que els seus càrrecs respectius els confereixen per a formalitzar aquest conveni, i en virtut d'això  
  
Exposen  
I. A l'empara dels articles 12 i 49.1 de l'Estatut d'Autonomia de la Comunitat Valenciana, la Generalitat ha de vetlar per la conservació, promoció i divulgació del patrimoni cultural valencià, amb la finalitat de protegir els béns que la integren i garantir el seu coneixement i ús entre la ciutadania.  
D'acord amb l'article 57 de l'Estatut, el monestir de Santa Maria de la Valldigna ocupa un lloc preeminent dins del patrimoni històric valencià, per la qual cosa la Conselleria d'Educació, Cultura i Esport vol convertir el monestir de la Valldigna en un espai cultural de primer ordre que puga revitalitzar el teixit sociocultural de la comarca i respondre als interessos i inquietuds artístiques dels creadors i dels ciutadans valencians.  
A aquest efecte, la Llei 4/2022, de 18 de novembre, de la Generalitat, del Reial Monestir de Santa Maria de la Valldigna pretén, entre altres qüestions, establir la funció social i espiritual del monestir com a espai cívic, institucional i cultural per als pobles de la Valldigna i per al conjunt de la ciutadania valenciana, com a símbol insigne de tots aquests, fomentant la celebració d'activitats i exposicions organitzades per altres persones o entitats.  
II. En aquest context general, cal considerar que entre els objectius de la Mancomunitat de la Valldigna (d'ara en avant, la Mancomunitat) té un paper preponderant la recuperació i divulgació del patrimoni arquitectònic, artístic, històric, cultural, mediambiental i ecològic de la Valldigna, entre el qual figura el Reial Monestir de Santa María de la Valldigna, dins dels objectius enumerats en l'article 3 dels Estatuts de la Mancomunitat.  
III. La Mancomunitat de la Valldigna està integrada per les poblacions de Barx, Benifairó de la Valldigna i Simat de la Valldigna. Totes aquestes mantenen un vincle històric i emocional molt estret amb el conjunt monumental de la Valldigna, que s'ha convertit en un element d'identitat per als habitants de la zona. La Mancomunitat ha tingut un paper molt destacat en la defensa i promoció del monestir, ha contribuït a donar a conéixer el complex monumental, ha organitzat en el recinte activitats culturals de tota classe i ha constatat que la cultura és un factor de desenvolupament socioeconòmic local.  
Per la seua part, la Generalitat ha desenvolupat també en aquest monestir diverses activitats culturals que suposen no sols la promoció d'aquest sinó també la dels municipis de la Valldigna.  
IV. La Mancomunitat disposa d'una sèrie de recursos humans i tècnics que li permetrien dur a terme la dinamització cultural del monestir en col·laboració amb la Generalitat.  
A més, té un coneixement profund de la configuració social dels municipis que la integren quant als hàbits i aspiracions socials d'aquests; disposa de canals directes de comunicació per a fer arribar el programa d'activitats als habitants dels municipis de la comarca, i té igualment relació directa amb nombrosos creadors vinculats a les comarques pròximes al monestir, l'obra dels quals podria aportar valor a la configuració d'aquest programa cultural.  
  
V. Ateses les competències concurrents, tant de la Generalitat com de la Mancomunitat, sobre el Reial Monestir de Santa María de la Valldigna, així com la importància patrimonial i simbòlica d'aquest, ambdues parts coincideixen en la necessitat d'unificar l'acció institucional per a aconseguir l'objectiu comú de la difusió, revaloració i promoció, a través del disseny i la realització d'una programació cultural en el recinte del monestir que permeta en última instància configurar-lo com un centre cultural de primer ordre de la Comunitat Valenciana.  
  
En vista de la complementarietat dels objectius de les dues institucions, i a conseqüència del caràcter col·laboratiu de l'objecte del conveni, aquest està exclòs de la legislació de contractes del sector públic.  
VI. De conformitat amb l'article 47.1 de la Llei 40/2015, d'1 d'octubre, de règim jurídic del sector públic, i els articles 2 i 3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el registre d'aquests, aquesta col·laboració s'instrumenta a través d'aquest conveni de col·laboració.  
  
Les subvencions nominatives recollides en la Llei anual de pressupostos de la Generalitat Valenciana podran concedir-se a través de conveni, en els termes que estableixen els articles 22.2.a i 28.1 de la Llei 38/2003, de 17 de novembre, general de subvencions; l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 11.4.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el registre d'aquests.  
  
VII. La subvenció prevista en aquest conveni forma part del Pla estratègic de subvencions aprovat per la Conselleria d'Educació, Cultura i Esport (DOGV 8783, 07.04.2020), de conformitat amb el que es disposa en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
La tramitació del present conveni no requereix notificació a la Comissió Europea per no complir els requisits recollits en l'article 107.1 del Tractat de funcionament de la Unió Europea, ja que la subvenció que s'hi preveu s'atorga per a finançar les despeses que genere el desenvolupament de les activitats de programació cultural en el monestir de Santa Maria de la Valldigna per la Mancomunitat, que té entre les seues finalitats promoure i donar suport a l'activitat cultural. Aquesta finalitat no suposa activitat econòmica en el sentit d'oferta de béns i serveis en un mercat determinat. Per tant, amb la percepció de l'esmentada subvenció no hi ha possibilitat de falsejament de la competència que afecte els intercanvis comercials entre estats membres, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
D'acord amb el que s'ha exposat anteriorment, ambdues parts acorden formalitzar aquest conveni de col·laboració, segons les següents  
  
Clàusules  
  
Primera. Objecte  
L'objecte d'aquest conveni és l'establiment de les bases reguladores i la concessió de la subvenció nominativa prevista en la Llei de pressupostos de la Generalitat per a l'exercici 2023 a favor de la Mancomunitat de Municipis de la Valldigna, amb la descripció i finalitat de la dinamització d'activitats culturals del monestir de la Valldigna.  
  
Les actuacions per a desenvolupar apareixen detallades en l'annex d'aquest conveni del qual forma part.  
  
Segona. Finançament  
En la Llei 9/2022, de 30 de desembre, de pressupostos de la Generalitat per a l'exercici 2023, i a càrrec del capítol 4 del pressupost de despeses del programa 87.48.46.905.05.7, es consigna una subvenció nominativa, amb una dotació de 120.000 euros.  
Les dades identificatives d'aquesta línia són les següents:  
- Codi línia S8588000.  
- Denominació línia: Mancomunitat de la Valldigna.  
- Import: 120.000 euros.  
- Beneficiaris: Mancomunitat de municipis de la Valldigna.  
- Mode de concessió: concessió directa, article 168.a de la Llei 1/2015.  
- Descripció i finalitat: dinamització activitats culturals del monestir de la Valldigna.  
- Aportació de la Generalitat no condicionada: 120.000 euros.  
D'acord amb el que s'estableix en l'article 48, apartats 5 i 6 de la Llei 40/2015, es garanteix que aquest conveni és financerament sostenible i que es té capacitat per a finançar els compromisos assumits mentre estiga vigent, així com que les aportacions financeres compromeses no seran superiors a les despeses derivades de l'execució del conveni.  
  
Així mateix, aquest conveni se supeditarà de manera estricta al compliment de les exigències del principi d'estabilitat pressupostària i sostenibilitat financera, i la subscripció haurà de millorar l'eficiència de la gestió pública, facilitar la utilització conjunta de mitjans i serveis públics, així com contribuir a la realització d'activitats d'utilitat pública. La gestió, justificació i la resta de les actuacions relacionades amb les despeses derivades d'aquest conveni, que inclou compromisos financers per a la Generalitat, s'ajustarà al que es disposa en la legislació pressupostària.  
  
Tercera. Obligacions de les parts  
Les obligacions de les parts són les següents:  
A) Obligacions de la Mancomunitat de la Valldigna:  
1. La Mancomunitat està subjecta a les obligacions generals derivades de la normativa vigent sobre ajudes o subvencions públiques i, en particular, a les que es refereix l'article 14 de la Llei general de subvencions.  
2. La Mancomunitat està obligada a realitzar les activitats subvencionades en els termes d'aquest conveni i a justificar-ne la realització en els terminis establits.  
3. En particular, està obligada a:  
a) Realitzar les activitats que fonamenten la concessió de la subvenció incloses en l'annex d'aquest conveni en les dates compreses entre l'1 de gener i el 31 de desembre de 2023.  
b) Justificar el compliment dels requisits i les condicions, així com la realització de l'activitat i el compliment de la finalitat que determinen la concessió de la subvenció.  
c) Sotmetre's a les actuacions de comprovació, que efectue l'òrgan concedent, així com qualssevol altres de comprovació i control financer que puguen realitzar els òrgans de control competents, que li siguen requerides en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats per a la mateixa finalitat i que puguen donar lloc a la modificació de l'ajuda per produir-se una variació de les condicions tingudes en compte per a la concessió de la subvenció. En cap cas la suma de totes aquestes podrà superar el cost de l'activitat subvencionada.  
Per a això, el beneficiari emetrà un certificat de les subvencions, ajudes o aportacions de qualsevol tipus obtingudes d'altres persones públiques o privades per a finançar l'activitat.  
La comunicació haurà d'efectuar-se quan es conega i, en tot cas, amb anterioritat a la justificació de l'aplicació donada als fons percebuts.  
e) Acreditar, amb anterioritat a la concessió, que està al corrent en el compliment de les obligacions tributàries i davant de la Seguretat Social, de conformitat amb el que s'estableix en l'article 13.7 de la Llei 38/2003, general de subvencions, i en els articles 22 i 23 del Reglament de la Llei general de subvencions, aprovat pel Reial decret 887/2006, de 21 de juliol. Per a això, la Mancomunitat podrà autoritzar l'òrgan concedent perquè obtinga directament l'acreditació del compliment de les obligacions tributàries i amb la Seguretat Social a través de les xarxes corporatives o mitjançant la consulta a les plataformes d'intermediació de dades o altres sistemes electrònics habilitats amb aquesta finalitat, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. En cas de no atorgar aquesta autorització, la Mancomunitat haurà d'aportar la documentació acreditativa que es troba al corrent de les obligacions esmentades.  
f) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
g) Disposar dels llibres comptables, registres diligenciats i altres documents auditats degudament en els termes exigits per la legislació mercantil i sectorial aplicable, així com tots els estats comptables i registres específics que siguen exigibles, amb la finalitat de garantir l'exercici adequat de les facultats de comprovació i control.  
  
h) Acreditar amb anterioritat a la concessió de la subvenció, mitjançant una declaració responsable, no estar sotmés a les prohibicions per a obtindre la condició de beneficiari, establides en l'article 13 de la Llei 38/2003, i també no ser deutor de la Generalitat per reintegrament de subvencions, de conformitat amb el que s'estableix en l'article 25 del Reglament de subvencions.  
i) Adoptar les mesures de difusió contingudes en l'apartat 4 de l'article 18 de la Llei 38/2003, que estableix que els beneficiaris hauran de donar l'adequada publicitat del caràcter públic del finançament de les activitats objecte de subvenció, i realitzar-les de conformitat amb la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
Aquestes mesures podran consistir en la inclusió de la imatge institucional de l'entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en mencions realitzades en mitjans de comunicació. En aquest sentit, tot el material gràfic i audiovisual publicitari que es realitze (cartells, fullets, pancartes, DVD, CD, i la resta de documentació i material utilitzat) indicaran que l'activitat subvencionada es realitza en col·laboració amb la Conselleria d'Educació, Cultura i Esport, i les inclusions o mencions que es realitzen en les pàgines web oficials per a donar repercussió a les activitats, incorporaran, si correspon, el logotip que la Generalitat facilite. Respecte a les campanyes de publicitat que es duguen a terme, s'haurà de respectar el que s'estableix en la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
j) Reintegrar els fons percebuts en els supòsits recollits en l'article 37 de la Llei 38/2003 i en l'article 172 de la Llei 1/2015.  
k) Quant a la subcontractació, el beneficiari podrà subcontractar totalment o parcialment amb tercers l'execució de l'activitat objecte de subvenció, i en aquest cas, haurà d'ajustar-se als requisits i límits establits en l'article 29 de Llei 38/2003.  
l) Assumir totes les responsabilitats que es deriven de l'activitat subvencionada, com a titular i promotor d'aquesta, incloent-hi el finançament total dels costos, així com els possibles excessos respecte del pressupost plantejat.  
m) Atesa la condició de bé d'interés cultural amb la categoria de monument que té el monestir, la Mancomunitat, en organitzar les activitats objecte d'aquest conveni, haurà de complir la normativa vigent en matèria de patrimoni cultural, especialment, la Llei 4/1998, d'11 de juny, del patrimoni cultural valencià.  
n) En general, les obligacions considerades bàsiques en la Llei 38/2003 i en el Reglament de desplegament d'aquesta.  
4. L'incompliment de les obligacions anteriors produirà la pèrdua del dret al cobrament total o parcial de la subvenció atorgada i tindrà, com a conseqüència, la minoració de la subvenció o, si és el cas, el reintegrament de les quantitats percebudes de conformitat amb el que es disposa en la clàusula 1 del conveni.  
Tot això sense perjudici, si és el cas, de l'exigència de responsabilitats que puguen correspondre d'acord amb la legislació vigent.  
B) Obligacions de la Generalitat  
Per a la realització de les activitats que s'indiquen en l'annex d'aquest conveni, la Conselleria d'Educació, Cultura i Esport aportarà a la Mancomunitat de la Valldigna la quantitat màxima de cent vint mil euros (120.000,00 €) en concepte de subvenció nominativa, a càrrec de la línia S8588000 del capítol 4 del pressupost de despeses del programa pressupostari 454.10, Promoció cultural, patrimoni artístic i museus, aprovat per la Llei 9/2022, de 30 de desembre, de pressupostos de la Generalitat per a l'exercici 2023.  
Així mateix, la Conselleria haurà de fer la difusió deguda del text d'aquest conveni una vegada subscrit, en els termes indicats en la clàusula tretzena.  
  
Quarta. Compatibilitat amb altres ajudes  
La subvenció regulada en aquest conveni serà compatible amb qualsevol altra subvenció o ajuda per a la mateixa finalitat procedent de qualsevol administració o ens públics o privat, nacional, de la Unió Europea o internacional, sempre que el conjunt de les ajudes no supere el cost total de les activitats subvencionades. Aquesta circumstància haurà de fer-se saber a l'òrgan instructor en el moment en què es produïsca, siga abans o durant l'execució del conveni, i aportar la resolució de concessió corresponent.  
  
Cinquena. Despeses subvencionables  
1. Seran despeses subvencionables aquelles que de manera indubtable responguen a l'objecte del conveni, resulten estrictament necessàries i es realitzen entre l'1 de gener i el 31 de desembre de 2023.  
2. Les despeses subvencionables es regiran pel que es disposa en l'article 31 de la Llei general de subvencions i podran respondre a algun dels conceptes següents:  
a) Despeses del personal de la Mancomunitat destinat a la realització de les activitats objecte d'aquest conveni: retribucions salarials i cost empresarial de la Seguretat Social, així com les despeses en dietes i desplaçaments d'aquest personal que queden justificades en funció de la finalitat. Les retribucions salarials finançades a càrrec d'aquest conveni no superaran els imports màxims que per a cadascuna de les categories professionals establisca la Generalitat en aquest exercici pressupostari. Quan aquest personal haja de realitzar desplaçaments amb motiu de les activitats d'aquest conveni, les indemnitzacions que perceba no podran superar l'import màxim establit en la normativa que regula les indemnitzacions per raó del servei i les gratificacions per serveis extraordinaris del personal al servei de l'Administració del Consell.  
  
b) Despeses de funcionament en relació amb les actuacions objecte d'aquest conveni: caixet de les companyies de teatre, grups musicals o músics; retribucions dels ponents i participants en conferències i debats; allotjament i transport d'artistes i participants en les activitats programades; estudis i projectes de continguts i instal·lació d'exposicions; retribucions dels professors de l'escola de música; personal tècnic i equips humans suplementaris; difusió, publicitat, imatge gràfica, impressions i contractació en mitjans de comunicació; lloguer d'equips i infraestructura tècnica; primes d'assegurances i neteja; liquidació de drets d'autor, i treballs d'administració.  
  
Les despeses esmentades que constituïsquen costos indirectes seran imputats pel beneficiari a l'activitat subvencionada en la part que raonablement corresponga, d'acord amb els principis i normes de comptabilitat generalment admesos, i, en tot cas, en la mesura en què aquests costos corresponguen al període en què efectivament es realitza l'activitat.  
  
3. Només es podran imputar a la subvenció les despeses de manteniment estrictament necessàries per a la realització de les activitats objecte del conveni: lloguer, llum, aigua, telèfon, neteja o anàlegs.  
4. En cap cas seran despeses subvencionables:  
a) Despeses d'adquisició de material inventariable.  
b) Despeses financeres, recàrrecs i sancions administratives i penals.  
  
c) Despeses de procediments judicials.  
d) Despeses en serveis de restauració i de menjars, encara que siguen promocionals o protocol·laris.  
e) Regals a assistents i premis en metàl·lic.  
f) Despeses accessòries als desplaçaments (pàrquings, peatges d'autopistes...).  
5. Els tributs són despesa subvencionable quan la Mancomunitat els pague efectivament. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
6. Es considerarà despesa subvencionable la realitzada i efectivament pagada amb anterioritat a la finalització del període de justificació.  
  
Sisena. Justificació de la realització de les actuacions  
1. La justificació de la despesa consistirà en la presentació d'un certificat de les obligacions adquirides o reconegudes, o dels pagaments ordenats, subscrit per l'interventor o interventora de l'entitat i amb el vistiplau del president de la Mancomunitat, en què s'especifique la data inicial i de finalització del període reportat, i especificarà el següent:  
  
a) Relació numerada correlativa de totes les despeses realitzades amb especificació de la data, el proveïdor, el concepte, l'import i, si és procedent, el percentatge imputat a la justificació de la subvenció.  
b) Relació de despeses de personal al seu servei destinat al desenvolupament de les activitats objecte d'aquest conveni i, si és el cas, el percentatge de dedicació a aquest. Aquestes despeses hauran d'estar desglossades per mesos i especificar el nom del treballador i la categoria professional.  
c) Relació detallada d'altres ingressos o subvencions que, si és el cas, hagen finançat l'activitat subvencionada, amb la indicació de l'import i la procedència, tant si es tracta d'entitats públiques com privades.  
  
Juntament amb el certificat o els certificats anteriors que es presenten, la Mancomunitat haurà d'aportar una memòria d'actuació justificativa relativa al nivell d'execució i satisfacció de les activitats a què es refereix aquest conveni, i s'haurà d'adjuntar la justificació gràfica o documental d'aquestes en suport digital (fullets, programes, vídeos, publicitat, publicacions en revistes, xarxes socials i similars).  
  
En tot cas, la documentació justificativa de les despeses que s'indiquen en el certificat de l'interventor o la interventora que es presente estarà a la disposició de les comprovacions i requeriments que siguen necessaris per part de l'òrgan concedent de la subvenció.  
2. La justificació de la despesa haurà de presentar-se en la seu electrònica de la Generalitat, sense perjudici del que s'estableix en l'article 16 de la Llei 39/2015, d'1 d'octubre, del procediment administratiu comú de les administracions públiques.  
3. L'aportació de la justificació de la despesa acreditativa del compliment de l'activitat haurà de realitzar-se en els terminis següents:  
a) En el termini màxim d'un mes, a partir de la signatura d'aquest conveni, la Mancomunitat haurà de justificar davant de la Direcció General de Cultura i Patrimoni les despeses generades des de l'1 de gener de 2023 fins a la data de la signatura del conveni.  
b) La resta de les justificacions fins al 30 de novembre de 2023 podrà tindre una periodicitat mensual i es podran presentar fins al 3 de desembre de 2023.  
Aquests terminis podran ser ampliats de conformitat amb l'article 32 de la Llei 39/2015, d'1 d'octubre, del procediment administratiu comú de les administracions públiques, mitjançant una resolució de la persona titular de la Direcció General de Cultura i Patrimoni.  
c) Sense perjudici del que s'ha exposat més amunt, per al mes de desembre de 2023 es podrà realitzar, prèvia sol·licitud de la Mancomunitat abans del 30 d'octubre, un pagament anticipat de l'import restant de la subvenció, que en cap cas podrà superar el 30 % de la quantia de la subvenció, de conformitat amb l'article 171 de la Llei 1/2015.  
En aquest sentit, la justificació del pagament anticipat del mes de desembre de 2023 a què fa referència el paràgraf anterior haurà d'efectuar-se abans del dia 31 de gener de 2024.  
4. La falta de justificació o la justificació insuficient de la subvenció concedida, dins del termini establit a aquest efecte, així com la concurrència d'altres causes recollides per l'article 37 de la Llei 38/2003, donarà lloc a la pèrdua del dret al cobrament total o parcial de la subvenció, sense perjudici de la realització del tràmit d'audiència legalment establit.  
  
  
Setena. Pagament de la subvenció  
1. La tramitació del pagament de la subvenció s'iniciarà després de l'aportació per part de la Mancomunitat de la justificació de les despeses corresponents, i de la comprovació per part de la Direcció General de Cultura i Patrimoni que la realització d'aquestes despeses responen a l'activitat o al compliment de la finalitat que determinen la concessió de la subvenció.  
2. El pagament s'efectuarà mitjançant una transferència bancària al compte del qual siga titular la Mancomunitat i que estiga donat d'alta en el sistema d'informació pressupostària de la Generalitat.  
  
Huitena. Mètode general de control  
La Conselleria d'Educació, Cultura i Esport exercirà el control administratiu a través de la revisió de la documentació justificativa presentada a fi de confirmar la correcta execució de l'actuació subvencionada.  
Realitzarà el control material a través de la memòria de nivell d'execució a la qual es fa referència en la clàusula sisena, i amb les inspeccions que es consideren necessàries que, en atenció a les disponibilitats tecnològiques, es podrà substituir per altres procediments com per exemple vídeos, fotografies geoetiquetades o datades i altres mitjans de prova en format electrònic que garantisquen l'adequada realització de l'activitat subvencionada.  
En tot cas, el control material a efectuar tindrà un abast de com a mínim dues activitats, sempre que representen almenys el cinc per cent de l'activitat objecte de subvenció.  
Tot això, d'acord amb el que s'estableix en els articles 165.1.j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Novena. Reintegrament de la subvenció  
1. Donarà lloc a l'obligació de reintegrar, totalment o parcialment, les quantitats percebudes, així com a l'exigència dels interessos de demora des del moment del pagament de la subvenció fins a la data en què s'acorde la procedència del reintegrament, per l'incompliment de les obligacions i requisits que s'estableixen en aquest conveni, així com en els supòsits de l'article 37 de la Llei 38/2003, en relació amb l'article 172 de la Llei 1/2015.  
S'aplicarà el criteri de proporcionalitat en el reintegrament parcial de la subvenció concedida, en els casos en què siga aplicable.  
2. El procediment de reintegrament s'iniciarà d'ofici per acord de l'òrgan concedent de la subvenció, en virtut dels articles 41 i següents de la Llei 38/2003, i es garantirà en tot cas l'audiència de l'interessat. El termini màxim per a resoldre i notificar la resolució serà de dotze mesos des del moment en què s'incoe l'expedient de revocació o minoració i, si és el cas, de reintegrament. La resolució del procediment posarà fi a la via administrativa.  
3. Les quantitats que hagen de reintegrar-se tindran la consideració d'ingressos de dret públic i reportaran un interés de demora en els termes establits en l'article 16 de la Llei 1/2015.  
  
Desena. Règim sancionador  
El règim sancionador s'aplicarà, per la comissió de les infraccions administratives recollides en la normativa bàsica estatal, a aquells subjectes que siguen responsables, i es regirà pel que es disposa en el capítol IV del títol X de la Llei 1/2015.  
  
Onzena. Modificació del conveni  
La modificació del contingut del conveni requereix l'acord unànime de les parts signants i serà sempre expressa.  
En tot cas, la modificació es realitzarà mitjançant una addenda al conveni, sense perjudici de les facultats de la comissió de seguiment per a autoritzar xicotetes modificacions de les actuacions del conveni originades per causes sobrevingudes, que hauran de ser aprovades per unanimitat de les persones integrants de la comissió.  
No obstant això, es faculta la Direcció General de Cultura i Patrimoni per a dictar totes les instruccions i resolucions que siguen necessàries per a executar el present conveni.  
  
  
  
Dotzena. Causes d'extinció del conveni diferents de la conclusió del seu termini de vigència  
Aquest conveni s'extingirà pel transcurs del termini de vigència estipulat i del mutu acord de les parts, i per l'incompliment total o parcial de les activitats subvencionades en els termes en què l'entitat s'ha compromés en aquest conveni, així com per l'incompliment total o parcial de les condicions establides en el conveni.  
  
En aquest cas, es podrà notificar a la part incomplidora un requeriment perquè complisca en un determinat termini les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni.  
Si una vegada transcorregut el termini indicat en el requeriment persisteix l'incompliment, la part que el va dirigir notificarà a l'altra part signant la concurrència de la causa de resolució, i es considerarà resolt el conveni.  
Si quan concórrega qualsevol de les causes de resolució del conveni existeixen actuacions en curs d'execució, les parts, a proposta de la comissió de seguiment, vigilància i control del conveni, podran acordar la continuació i finalització de les actuacions en curs que consideren oportunes, i establir un termini improrrogable per a la finalització d'aquestes, transcorregut el qual haurà de realitzar-se'n la liquidació.  
  
El compliment i la resolució del conveni donarà lloc a la liquidació d'aquest a fi de determinar les obligacions i compromisos de cadascuna de les parts, i s'aplicarà, en el que siga procedent, el principi de proporcionalitat, prèvia audiència del beneficiari en ambdós casos. Per a derivar-se d'aquest conveni compromisos financers, es considerarà complit quan l'objecte s'haja realitzat en els termes i a satisfacció d'ambdues parts, d'acord amb les competències respectives.  
  
  
Tretzena. Comissió de seguiment, vigilància i control  
Es crea una comissió de seguiment, vigilància i control integrada per un representant de la Secretaria Autonòmica de Cultura i Esport a qui correspondrà la presidència; un representant de la Direcció General de Cultura i Patrimoni a qui correspondrà la secretaria, i dos representants de la Mancomunitat de la Valldigna, i es procurarà l'existència d'una presència paritària d'homes i dones en la designació de les persones que formaran part d'aquest òrgan. En cas d'empat en qualsevol votació, correspondrà a la presidència de la comissió dirimir-lo.  
  
Hauran de remetre's a la Direcció General de Cultura i Patrimoni les còpies de les actes, dels acords i dels informes d'aquesta comissió de seguiment, de conformitat amb el que s'estableix en l'article 9 del Decret 176/2014.  
El règim de funcionament de la comissió haurà d'ajustar-se al que es disposa en la Llei 40/2015, d'1 d'octubre, del règim jurídic del sector públic per als òrgans col·legiats de les administracions públiques.  
  
Té com a atribucions avaluar la consecució dels objectius previstos en aquest conveni i resoldre les controvèrsies i els dubtes que puguen plantejar-se en relació amb la interpretació i aplicació d'aquest.  
  
  
Catorzena. Publicitat de la subvenció  
De conformitat amb el que es disposa en l'article 18 de la Llei general de subvencions, la Direcció General de Cultura i Patrimoni, com a òrgan gestor, serà responsable d'emplenar la informació que haja de remetre's a la Base de dades nacional de subvencions sobre la subvenció concedida a través d'aquest conveni, en els termes de l'article 20 de l'esmentada llei.  
De conformitat amb el que es disposa en la normativa vigent en matèria de transparència, el text íntegre d'aquest conveni, una vegada subscrit, es publicarà en el Portal de transparència de la Generalitat i en la pàgina web de la Mancomunitat.  
  
Quinzena. Compliment del Decret 128/2017  
La subvenció concedida per aquest conveni va dirigida a finançar les despeses que genere el desenvolupament de les activitats de programació cultural en el monestir per una Mancomunitat entre les finalitats de la qual està la de promoure l'activitat cultural i donar-li suport; finalitat que no suposa activitat econòmica en el sentit d'oferta de béns i serveis en un mercat determinat.  
La percepció de la subvenció no falseja ni amenaça amb falsejar la competència, i de cap manera afecta els intercanvis comercials entre els estats membres. Tenint en compte tot això, no és aplicable l'article 107.1 del Tractat de funcionament de la Unió Europea, i no és obligatòria, en conseqüència, la notificació o comunicació a la Comissió Europea, i això es fa constar en aquest instrument, segons el que s'indica en els articles 3.4 i 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
Setzena. Protecció de dades personals  
1. La gestió de la subvenció nominativa, i de la signatura i seguiment d'aquest conveni mitjançant el qual s'instrumenta, comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques respecte al tractament de dades personals i a la lliure circulació d'aquestes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que es disposa en l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46948 València. Correu electrònic: jxwljytwqhqitsgirwrsnlez@nkt.rt.  
b) Delegació de Protecció de Dades de la Generalitat. Passeig de l'Albereda, 16. 46551 València. Correu electrònic: gvs@dbo.mh.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les establides en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que s'estableix en la normativa d'arxius i documentació.  
  
k) La persona interessada té dret a sol·licitar al responsable del tractament l'accés, la rectificació i la supressió de les seues dades de caràcter personal, així com la limitació o l'oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970  
l) A part de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, existeix la possibilitat de reclamar davant de l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat Ajudes, beques i subvencions, accessible en www.ceice.gva.es/registre-de-tractament-de-dades.  
3. Quant a la signatura i al seguiment del conveni, tant la Conselleria com l'altra part són responsables del tractament que fan de les dades de les persones signants i interlocutores, i dels membres de la comissió mixta de seguiment i control. El text del conveni, amb les dades de les persones signants, serà enviat al Registre de Convenis de la Generalitat i publicat en el Portal de transparència de la Generalitat.  
  
  
Dessetena. Efectes i vigència  
Aquest conveni estarà vigent des de la data de la subscripció fins al 31 de desembre de 2023, moment en què finalitzaran els efectes, sense que siga possible la pròrroga. No obstant això, les despeses subvencionables poden haver-se realitzat des de l'1 de gener de 2023.  
La direcció general competent en matèria de cultura i patrimoni haurà d'emetre, una vegada finalitzada la vigència del conveni i en el termini màxim de tres mesos, un certificat sobre la conformitat respecte de l'execució i de la liquidació d'aquest. Aquest certificat, que s'incorporarà a l'expedient, haurà de fonamentar-se, si és el cas, en l'informe o la valoració final emesa per l'òrgan mixt de seguiment i control previst en aquest conveni.  
  
Dihuitena. Règim jurídic d'aplicació  
Aquest conveni es regirà per la Llei 40/2015, d'1 d'octubre, de règim jurídic del sector públic; per la Llei 38/2003, de 17 de novembre, general de subvencions, i pel Reial decret 887/2006, de 21 de juliol, pel qual s'aprova el seu Reglament de desplegament; per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; pel Decret 176/2014, de 10 d'octubre, del Consell, pel qual es regulen els convenis que subscriga la Generalitat i el registre d'aquests, i per les seues pròpies clàusules.  
Queda sostret de l'àmbit d'aplicació de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per no estar comprés l'objecte d'aquest en el dels contractes regulats en aquesta llei.  
  
  
Denovena. Jurisdicció competent  
Per a resoldre els litigis que puga suscitar la interpretació, aplicació i compliment d'aquest conveni, i sense perjudici de les facultats atribuïdes a la comissió de seguiment, vigilància i control prevista en aquest, se sotmetran a la jurisdicció contenciosa administrativa, d'acord amb el que es disposa en la Llei 40/2015 i en la Llei 29/1998, de 13 de juliol, reguladora de la jurisdicció contenciosa administrativa.  
En prova de conformitat de tot el que s'ha exposat més amunt, les parts compareixents, fent ús de les facultats conferides, signen aquest document en doble exemplar, en el lloc i data indicats en l'encapçalament.  
  
València, 18 de maig de 2023  
  
La consellera d'Educació, Cultura i Esport  
RAQUEL TAMARIT IRANZO  
  
El representant de la Mancomunitat de la Valldigna  
MIGUEL DONET MONTAGUT  
  
  
  
Annex  
  
1. Música  
a. Música medieval, antiga i barroca: organització de concerts, festivals i activitats formatives relacionades amb la música medieval, antiga i barroca.  
b. Música clàssica: celebració de concerts d'intèrprets i agrupacions amb projecció internacional, però amb vincles amb la Comunitat Valenciana i, preferentment, amb la comarca de la Safor.  
c. Músiques populars: organització de concerts de grups i solistes valencians de música popular.  
d. Exposicions: producció de projectes expositius relacionats amb la història de la música (exhibició d'instruments musicals inspirats en models antics, exposicions sobre formes musicals antigues amb finalitat educativa, etc.)  
  
2. Arts Escèniques  
a. Exposicions de pintura o escultura que donen valor i atractiu turístic al recinte del monestir.  
  
3. Activitats formatives  
a. Celebració de congressos, seminaris, conferències i cursos relacionats amb la història medieval, la història de l'art, la vida monàstica i/o el patrimoni cultural valencià.  
  
4. Arts visuals  
a. Organització d'exposicions d'arts visuals vinculades amb la identitat del monestir (història medieval, patrimoni cultural, vida monàstica etc.)  
b. Producció i desenvolupament de projectes expositius d'arts visuals de creadores i creadors de reconegut prestigi amb vincles amb la comarca de la Safor.  
c. Col·laboració amb el Consorci de Museus de la Comunitat Valenciana per a la celebració de projectes de creació, exhibició o mediació cultural en l'àmbit de les arts visuals.  
  
5. Publicacions i foment de la lectura  
a. Publicació de llibres, catàlegs, revistes i altres materials anàlegs vinculats amb la història medieval, la vida monàstica i/o el patrimoni cultural valencià.  
b. Celebració de trobades d'escriptors i escriptores, presentació de llibres, organització de clubs de lectura i desenvolupament de fires del llibre per a donar suport a la creació literària vinculada a la comarca de la Safor o als eixos temàtics del monestir (història medieval, vida monàstica i/o patrimoni cultural valencià)  
  
6. Commemoració del dia de la Valldigna